Keskkonnaamet

 info@keskkonnaamet.ee	Teie: 07.07.2023 nr DM-125181-5

Meie: 02.08.2023 nr 4-4/23/3412-2	

Arvamus ja selgitus Pugastu VI uuringuruumi geoloogilise uuringu loa taotluse kohta

Keskkonnaamet on esitanud Riigi Kaitseinvesteeringute Keskusele (edaspidi RKIK) arvamuse avaldamiseks Pugastu VI uuringuruumi geoloogilise uuringu loa (edaspidi GUL) taotluse. Taotluse seletuskirja järgi soovitakse uurida Pugastu liivamaardla lääneservas liiva tarbevaru esinemist.
  
Taotletav Pugastu VI uuringuruumi teenindusala suurusega 6,24 ha asub riigikaitselise ehitise Nursipalu harjutusvälja piiranguvööndis Rõuge vallas Tsirgupalu külas Hõimoja katastriüksusel 69701:002:0751. Ühtlasi asub taotletav uuringuruum Nursipalu harjutusvälja laiendamise huvialal (teave ja kaardirakendus Nursipalu harjutusvälja kavandatava laienduse maa-ala kohta https://mil.ee/kaitsevagi/harjutusvaljad/#t-nursipalu-laiendamine).

Lähtudes taotletava tegevuse eeldatavast mõjust praeguse riigikaitselise ehitise Nursipalu harjutusvälja  töövõimele, ei ole RKIK hinnangul ette näha, et geoloogilise uuringu tegemisega kaasneks sellele negatiivne mõju. Seetõttu ei esita RKIK taotluse kohta vastuväiteid.
  
Arvestades, et taotletav uuringuala asub Nursipalu harjutusvälja laiendamise huvialal ning taotletava GUL soovitav kehtivusaeg on 2 aastat, tuleb praeguses harjutusvälja laiendamise kavandamise etapis eeldada, et geoloogilist uuringut taotletakse Nursipalu harjutusvälja tulevasel laienduse alal. Seetõttu palume GUL saamise korral geoloogilise uuringuga seotud välitööde täpsem sisu ja ajakava harjutusvälja laiendusel tegutsemiseks täiendavalt RKIK-ga kokku leppida.
 
Peame vajalikuks rõhutada, et käesolev arvamus GUL taotluse kohta ei anna õigustatud ootust kaevandamisloa kooskõlastamiseks edaspidi. Harjutusvälja laiendamine on vajalik, et parandada riigikaitselise väljaõppe tingimusi. Muude tegevuste, sealhulgas uute kaevanduste lubamine samal maa-alal on võimalik ainult sel juhul, kui see ei takista mingil määral riigikaitselise väljaõppe korraldamist.
 
Eelnevat arvestades palume Keskkonnaametil kaaluda võimalust menetleda geoloogilise uuringu loa taotlust alles siis, kui harjutusvälja kavandatava laienduse täpsed piirid ja väljaõppealade asukohad on selgunud. Alles siis on võimalik täpsemalt hinnata edasise kaevandamistegevuse eeldatavat mõju kavandatavale harjutusvälja laiendusele.

Lugupidamisega

(allkirjastatud digitaalselt)

Katri Raudsepp
üldosakonna juhataja

Ene Mägi +372 5332 6339
ene.magi@rkik.ee